En privat ubåd med to personer om bord er meldt savnet, efter den ikke er vendt tilbage til sin kajplads i Københavns Havn.

Forsvaret blev alarmeret klokken 2.30 i nat af kæresten til den ene af de personer, der opholder sig i ubåden 'Nautilus'.

- Det bliver vi nødt til at tage alvorligt, så vi har sendt to redningshelikoptere og tre sejlenheder ud for at lede efter ubåden, siger presserådgiver ved Værnsfælles Forsvarskommando, Christer Haven.

Forlod havnen klokken 20.30

Forsvaret fik klokken 20.30 i går aftes en melding fra et krydstogtskib, der havde set ubåden sejle ud af Københavns Havn, og ubåden er muligvis set ved overfladen i sejlrenden omkring Drogden Fyr.

Men Forsvaret har intet hørt fra den danske opfinder, der har bygget 'Nautilus', og som er den anden af de to personer i ubåden.

- Vi kan ikke bare se ubåden, og den kan også dykke, så de skal dybest set melde ind, hvad de har tænkt sig at gøre, siger Christer Haven.